Теодор Траянов
Песен на властния

chitanka.info

Аз чувах зов отвсъде,

ту горък стон, ту смях,

не чаках да отсъди

съдбата — нека бъде!

Отсякох, полетях!

Из рая и от ада

една молитва чух,

и сам, в безумна радост,

аз властна реч създадох

за нищите по дух!

Смел отзвук не намирам,

че моят зов е твърд,

че всеки миг умирам

и прероден се спирам

за нова бран и смърт!

Летя, ту с гръм и блясък,

ту в мрака внизан лъч,

в мен пеят всички маски

на ярост, гняв и ласки,

на скръб, любов и злъч!

От връх на връх минавам

(ликувай горд живот!)

със всеки химн посявам

грядущето кораво,

с изкупен огнен плод!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.